Vendsyssel Elite Badminton vandt mandag aften overraskende med hele 8-1 over førerholdet i Badmintonligaen.

Der var tale om rent stjernetræf af danske top-badmintonspillere, da det, der populært i badmintonkredse er blevet udråbt til at være slaget om Jylland, blev spillet mandag aften i Arena Nord i Frederikshavn. Badmintonligaens nummer et, Højbjerg/VIA Biler, mødte Vendsyssel Elite Badminton (VEB), som ligger nummer fire. Der var flere landsholdsspillere på banerne i de ni kampe - spillere fra såvel Danmark og Holland som Skotland. Og de omkring 500 tilskuere blev belønnet med badminton i topklasse i et stemningsfyldt Arena Nord. Sejr i første kamp Det begyndte godt for hjemmeholdet. Første kamp blev hurtig overstået. I første damesingle vandt den skotske landsholdsspiller og nuværende spiller for Vendsyssel, Kirsty Gilmour i to sæt over Amalie Terp Nielsen fra Højbjerg. Anden mixdouble med Vendsyssel-spillerne Debora Jille og Robin Tabeling var ude i en tre-sætter, som de overraskende vandt. Dansk mester i kamp uden spænding Der var set frem til kampen i første herresingle mellem den forsvarende danske mester Victor Svendsen, der mødte landsholdsspiller og mangeårige veteran Hans-Kristian Vittinghus, men der blev faktisk aldrig tale om spænding i den kamp. Victor Svendsen udspillede nærmest den rutinerede Vittinghus i andet sæt, som Victor Svendsen vandt med 21-10. Første sæt vandt Victor med 21-15, en flot præstation af Hjørring-drengen, og et stort bifald skyllede ned over Victor Svendsen. Stort bifald til Josefine R. Jensen Aftenens største bifald gik dog til Vendsyssels Josefine R. Jensen, der helt sensationel slog en af Danmarks for tiden bedste damesingle-spillere, Line Kjærsfeldt. Josefine R. Jensen slog Kjærsfeldt i tre sæt. Sidste sæt med hele 21-14 og hermed bragte Josefine R. Jensen hjemmeholdet foran 5-1 i holdkampen. - Det er fantastisk, helt ubeskriveligt. Jeg er så stolt, megaglad og tilfreds med mit niveau i dag, lød det fra Josefine R. Jensen efter sejren. Et enkelt nederlag Eneste VEB-nederlag kom i første runde, hvor Cheryl Seinen/Mathias Christiansen tabte 20-22, 20-22 til Selena Piek/Kim Astrup efter at have misbrugt to sætbolde i første sæt. Topkampen i Badmintonligaen mellem to af ligaens bedste hold havde lokket både formanden for Badminton Danmark, Tore Wilhelmsen og tidligere kommentator, Carsten Werge -  og nu eliteansvarlig i hovedbestyrelsen for Badminton Danmark, til Frederikshavn. Og han er klar med roser til Vendsyssel Elite Badminton både på og udenfor banen. - Det, man gør her, er unikt. Man tager det lige lidt højere op end andre steder. Vendsyssel er god til at skabe en fødekæde for spillerne, og de er gode til at lave et set-up, siger Carsten Werge, der tilføjer, at det også er nødvendigt for såvel nutidens som fremtidens badminton. - Niveauet er højt i Badmintonligaen, og vi skal gøre attraktivt i folks bevidsthed at komme og se de her kampe, lyder det fra Carsten Werge. Sejren var hjemme Inden de to sidste herredoubler var det afgjort, at Vendsyssel vandt holdkampen. Det var således kun et spørgsmål om, hvor stor sejren ville blive. Det var ifølge Vendsyssel Elite Badminton selv faktisk et resultat, som bragte minderne frem om Skagen IK's choksejr over Brøndby i pokalturneringen i fodbold. Med sejren avancerer Vendsyssel Elite Badminton til andenpladsen i Badmintonligaen. Der er ikke flere ligakampe på programmet i 2021. Alle steppede op Formand for Vendsyssel Elite Badminton, Jan R. Jensen, kunne glæde sig over, at en svær sæson nu er vendt. - Vi har haft en svær sæson, og vi har ikke kunnet stille fuldt hold. Det kan vi dag, og vi kan se, hvad holdet kan præstere, når det er fuldtalligt - og i dag har alle steppet op. Det er helt fantastisk, siger Jan R. Jensen. Han fastslår, at Vendsyssel Elite Badminton har et godt produkt, som klubben håber og tror på vil fortsætte også næste år. - Vi skal bare spille videre på samme niveau som i aften i 2022, lyder det fra formanden.